2. ปัจจัยความเสี่ยง

ก่อนตัดสินใจลงทุนในหุ้นสามัญของบริษัทนักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยงในหัวข้อนี้รวมทั้งข้อมูลอื่นๆ
ที่ปรากฏในเอกสารนี้
ทั้งนี้ปัจจัยความเสี่ยงดังกล่าวมิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัท
ดังนั้นปัจจัยความเสี่ยงอื่นๆ ที่บริษัทมิทราบในขณะนี้
หรือที่บริษัทเห็นว่าเป็นปัจจัยความเสี่ยงที่ไม่เป็นสาระสําคัญในปัจจุบันอาจเป็นปัจจัยความเสี่ยงที่มีผลกระทบต่อการดําเนินงานของบริษัทในอนาคต

1.  ความเสี่ยงจากการพึ่งพิงบุคลากรที่มีความรู้และประสบการณ์เฉพาะด้าน

ธุรกิจการให้บริการออกแบบและผลิตเครื่องจักรและอุปกรณ์จับยึด
เป็นธุรกิจที่กระบวนการดำเนินงานมีการพึ่งพิงความสามารถและความชำนาญของบุคลากรเป็นหลัก
โดยเฉพาะอย่างยิ่งในขั้นตอนการออกแบบเครื่องจักร
ซึ่งมีส่วนสำคัญในการนำเสนองานให้ตรงกับความต้องการของลูกค้า
และสร้างความพึงพอใจให้แก่ลูกค้า
ดังนั้นหากบริษัทมีการสูญเสียบุคลากรโดยเฉพาะผู้บริหารหลักในส่วนงานดังกล่าว
อาจส่งผลต่อความสามารถในการหารายได้ของบริษัทในอนาคตได้
หากไม่สามารถสรรหาบุคลากรมาทดแทนได้ในระยะเวลาอันสั้น

อย่างไรก็ตาม ผู้บริหารหลักในส่วนงานดังกล่าว ถือเป็นหนึ่งในผู้ก่อตั้ง
และเป็นผู้ถือหุ้นของบริษัทในปัจจุบัน ทำให้ความเสี่ยงดังกล่าวมีไม่สูงมากนัก นอกจากนั้น
ด้วยลักษณะการดำเนินธุรกิจของบริษัทนั้น
ผู้บริหารหลักในแต่ละสายงานสามารถปฏิบัติหน้าที่ทดแทนกันได้ในระดับหนึ่ง
รวมทั้งบริษัทยังมีพนักงานในส่วนงานดังกล่าวประมาณ 40 ท่าน
จึงเชื่อว่าหากสูญเสียผู้บริหารหลักในหน่วยงานดังกล่าว บริษัทจะได้รับผลกระทบไม่มากนัก
นอกจากนั้น เพื่อลดความเสี่ยงให้อยู่ในระดับต่ำที่สุด
บริษัทจึงมีการจูงใจให้บุคคลเหล่านั้นทำงานอยู่กับบริษัทในระยะยาวโดยจัดให้พนักงานได้รับสวัสดิการและค่าแรงในระดับที่เหมาะสม
จัดให้มีโบนัสสำหรับพนักงานที่มีผลงานที่มีคุณภาพและเสร็จทันตามกำหนดเวลา
จัดหลักสูตรอบรมภายในและภายนอกเพื่อพัฒนาขีดความสามารถของบุคลากร
และยังเปิดโอกาสให้พนักงานมีสิทธิในการเป็นผู้ถือหุ้นของบริษัท
สำหรับเรื่องผลกระทบในด้านกำลังการผลิตนั้น
ทางบริษัทได้มีวางแผนการรับงานไว้ล่วงหน้าเพื่อให้สามารถใช้กำลังการผลิตที่มีอยู่ให้ได้เต็มประสิทธิภาพมากที่สุด
พร้อมทั้งมีการสรรหาและพัฒนาบุคลากรเพิ่มเติมอยู่เสมอ

2.  ความเสี่ยงจากด้านรายได้ที่แสดงในงบการเงินและสภาพคล่องของบริษัท

รายได้หลักของบริษัทมาจากการให้บริการออกแบบและผลิตเครื่องจักรและอุปกรณ์จับยึด
ซึ่งแม้ว่าในการบันทึกบัญชีบริษัทจะรับรู้รายได้ตามสัดส่วนความสำเร็จของงาน
อย่างไรก็ตามในแง่ของกระแสเงินสด
จะเป็นการรับตามเงื่อนไขทางการค้ากับคู่สัญญาแต่ละรายซึ่งเงื่อนไขการชำระเงินของลูกค้าส่วนใหญ่
จะชำระเงินจำนวนน้อยในช่วงแรก และชำระเงินส่วนที่เหลือเมื่อส่งมอบงาน แต่ในด้านต้นทุนนั้น
บริษัทต้องชำระเงินซื้อวัตถุดิบและชิ้นส่วนอุปกรณ์มาแล้วทั้งหมด เพื่อให้สามารถประกอบเครื่องจักรได้
ซึ่งลักษณะการประกอบธุรกิจดังกล่าวนั้น อาจทำให้บริษัทมีความเสี่ยงและผลกระทบเกิดขึ้นได้ ดังนี้

1.  บริษัทมีการรับรู้รายได้และแสดงในงบการเงินแล้ว
    แต่ยังไม่ได้รับชำระเงินค่าสินค้าตามจำนวนรายได้ที่รับรู้

2.  บริษัทมีการซื้อและชำระเงินค่าวัตถุดิบและอุปกรณ์ไปแล้วทั้งหมด
    แต่รับรู้เป็นต้นทุนได้เพียงบางส่วนตามสัดส่วนความสำเร็จของงาน

3.  สภาพคล่องเงินสดในการดำเนินงานของบริษัท อาจไม่เพียงพอกรณีที่บริษัทรับงานขนาดใหญ่

ทั้งนี้ เมื่อพิจารณาผลกระทบด้านสภาพคล่องเงินสดนั้น
อาจเกิดขึ้นได้ในกรณีที่บริษัทมีการรับงานผลิตเครื่องจักรขนาดใหญ่
โดยเพื่อป้องกันความเสี่ยงดังกล่าว บริษัทได้มีวงเงินสินเชื่อระยะสั้นจากสถาบันการเงินรวมทั้งหมด
90 ล้านบาท สำหรับรองรับคำสั่งซื้อของลูกค้า และรองรับการขยายตัวของธุรกิจ
จึงน่าจะลดผลกระทบดังกล่าวให้อยู่ในระดับต่ำที่สุด นอกจากนั้นในการพิจารณารับงานจากลูกค้า
ผู้บริหารของบริษัทได้มีการพิจารณาถึงสภาพคล่องและกระแสเงินสดรับของบริษัทประกอบด้วย
ทำให้ผลกระทบดังกล่าวมีไม่สูงมากนัก อีกทั้งประกอบการในไตรมาสที่ 1 ของปี 2556
กิจการได้รับเงินค่าจัดทำหน่ายหุ้นสามัญเพิ่มทุนจำนวนเงิน 112,500,000 บาท
ซึ่งส่วนหนึ่งนำมาใช้เป็นเงินทุนหมุนเวียนในธุรกิจเพื่อให้เกิดสภาพคล่องมากขึ้น

1.  ความเสี่ยงจากการที่รูปแบบและประสิทธิภาพของสินค้าไม่ได้เป็นไปตามที่ลูกค้าต้องการ

ลูกค้าของบริษัทซึ่งอยู่ในอุตสาหกรรมยานยนต์ล้วนแล้วแต่มีความต้องการใช้เครื่องจักรที่มีรูปแบบที่ตรงกับลักษณะการใช้งาน
และมีความเที่ยงตรงสูงในการดำเนินธุรกิจ
โดยการรับประกันสินค้าเป็นเงื่อนไขที่สำคัญอย่างหนึ่งที่ลูกค้าจะใช้ในการพิจารณาและตัดสินใจเลือกสั่งผลิตเครื่องจักร
ดังนั้น
หากสินค้าของบริษัทไม่สามารถตอบสนองความต้องการของลูกค้าในแง่ของรูปแบบและประสิทธิภาพได้
จะส่งผลกระทบต่อบริษัททั้งในด้านค่าใช้จ่ายที่จะเกิดขึ้นจากการซ่อมแซมและปรับปรุงเครื่องจักรภายในระยะรับประกัน
และผลกระทบในด้านชื่อเสียงและความไว้วางใจจากลูกค้า

ในปัจจุบันทางบริษัทมีการรับประกันสินค้าเป็นระยะเวลา 1 ปีหลังจากส่งมอบ โดยในปี 2552 –
2554 และในปี 2555
บริษัทมียอดค่าใช้จ่ายในการให้บริการหลังการขายจากการรับประกันทั้งสิ้นร้อยละ 0.00 ร้อยละ
4.39 ร้อยละ 2.49 และร้อยละ 1.34 ของรายได้จากการขายและบริการรวม ตามลำดับ ทั้งนี้
ค่าใช้จ่ายที่เพิ่มขึ้นในปี 2553 – 2554
เป็นผลจากการที่กลุ่มบริษัทมีการขยายกิจการโดยการย้ายโรงงาน
และรับพนักงานใหม่ในส่วนของงานผลิตเพิ่มขึ้น เพื่อรองรับการเติบโตของยอดขาย
รวมทั้งขยายการออกแบบไปยังเครื่องจักรประเภทงานประกอบเพิ่มขึ้น
จึงอาจทำให้เกิดข้อบกพร่องในการออกแบบ หรือการผลิตชิ้นส่วน
หรือการประกอบเครื่องจักรโดยพนักงานใหม่
ซึ่งส่งผลให้เกิดค่าใช้จ่ายในการให้บริการหลังการขายเพิ่มขึ้นตามไปด้วย อย่างไรก็ตาม
ทางบริษัทได้มีการให้ความสำคัญในการรับทราบความต้องการที่แท้จริงของลูกค้าก่อนทำการออกแบบ
และจะมีการส่งงานให้ลูกค้าตรวจสอบและยืนยันความถูกต้องในขั้นตอนหลักๆ เช่น
เมื่อทำการออกแบบเสร็จสิ้น ก่อนสั่งซื้อชิ้นงานที่มีมูลค่าสูง และเมื่อการประกอบและทดสอบเสร็จสิ้น
ตลอดจนการมุ่งเน้นในเรื่องรูปแบบและประสิทธิภาพของสินค้ามาโดยตลอด
ทำให้บริษัทสามารถลดความเสี่ยงในด้านนี้ลงได้ในระดับหนึ่ง

ในปี 2555 บริษัทได้เริ่มกำหนดนโยบายบัญชีใหม่
โดยตั้งบัญชีประมาณการหนี้สินจากการรับประกันผลงาน ในอัตราร้อยละ 2
ของมูลค่างานที่ส่งมอบแก่ลูกค้าเป็นระยะเวลา 12 เดือนนับจากวันส่งมอบเครื่องจักรแต่ละเครื่อง
ซึ่งสอดคล้องกับระยะเวลาการรับประกันสินค้า
และมีการทบทวนมูลค่าการตั้งประมาณการหนี้สินดังกล่าวในแต่ละไตรมาส
รายการบัญชีดังกล่าวรวมอยู่ในรายการหนี้สินหมุนเวียนอื่น ซึ่งการปฏิบัติตามนโยบายบัญชีใหม่นี้
จะช่วยลดผลกระทบจากค่าใช้จ่ายในการให้บริการหลังการขายจากการรับประกันที่อาจเกิดขึ้นได้

2.  ความเสี่ยงจากการพึ่งพิงอุตสาหกรรมยานยนต์ในประเทศไทย

รายได้หลักของบริษัทมาจากอุตสาหกรรมยานยนต์เป็นหลัก
โดยผู้ผลิตชิ้นส่วนยานยนต์และผู้ประกอบยานยนต์จะสั่งผลิตเครื่องจักรจากทางบริษัทเมื่อมีการออกยานยนต์โมเดลใหม่
มีการเพิ่มกำลังการผลิต หรือการทำไมเนอร์เชนจ์ยานยนต์โมเดลเดิม ดังนั้น
ทางบริษัทจะได้รับผลกระทบต่อความสามารถในการหารายได้ หากเกิดเหตุการณ์ดังต่อไปนี้

1.  อุตสาหกรรมยานยนต์เกิดการชะลอตัว

2.  ความถี่ในการออกยานยนต์โมเดลใหม่ หรือการทำไมเนอร์เชนจ์ยานยนต์โมเดลเดิมมีน้อยลง

จากการที่ในปัจจุบันประเทศไทยเป็นฐานการผลิตยานยนต์ที่สำคัญของบริษัทผู้ผลิตยานยนต์มากกว่า 20
รายและมีจำนวนบริษัทที่ผลิตชิ้นส่วนยานยนต์ลำดับที่ 1 มากกว่า 700 ราย
(โปรดอ่านรายละเอียดในส่วนที่ 1 หัวข้อ 3.2.4 ภาวะอุตสาหกรรมการแข่งขัน)
อุตสาหกรรมยานยนต์จึงเป็นอุตสาหกรรมขนาดใหญ่ที่สามารถดึงดูดการลงทุนจากต่างประเทศ
และยังส่งเสริมให้เกิดการจ้างงานที่มากขึ้น
ทำให้ภาครัฐมีการสนับสนุนให้เกิดการขยายตัวของอุตสาหกรรมยานยนต์ในประเทศไทยเสมอมา
เห็นได้จากการที่ภาครัฐพยายามส่งเสริมให้ประเทศไทยเป็นศูนย์กลางการผลิตรถยนต์ในเอเชีย
“Detroit of Asia” มีการส่งเสริมการลงทุนในอุตสาหกรรมยานยนต์มาโดยตลอด ดังนั้น
อุตสาหกรรมยานยนต์ในประเทศไทยน่าจะมีแนวโน้มที่จะขยายตัวอย่างต่อเนื่อง

นอกจากนั้น การที่ในปัจจุบันธุรกิจการจำหน่ายยานยนต์นั้นมีการแข่งขันที่รุนแรง
ทำให้ผู้ผลิตและจำหน่ายยานยนต์พยายามที่จะเพิ่มความถี่ในการผลักดันยานยนต์โมเดลใหม่
หรือทำไมเนอร์เชนจ์ยานยนต์เดิมเข้าสู่ตลาดมากขึ้น
ประกอบกับการที่บริษัทมีการเฝ้าติดตามสภาวะอุตสาหกรรมยานยนต์และธุรกิจการจำหน่ายยานยนต์อยู่เสมอ
จึงสามารถลดผลกระทบจากความเสี่ยงในด้านนี้ลงได้

อย่างไรก็ตาม ผู้บริหารของบริษัทตระหนักถึงความเสี่ยงจากการพึ่งพิงอุตสาหกรรมยานยนต์ในปัจจุบัน
โดยได้กำหนดนโยบายเกี่ยวกับการพัฒนาศักยภาพในการออกแบบและผลิตเครื่องจักรของบริษัท
เพื่อขยายตัวไปยังอุตสาหกรรมอื่นๆ ในอนาคต เพื่อให้ความเสี่ยงดังกล่าวลดลง

3.  ความเสี่ยงจากการก้าวสู่การเป็นประชาคมเศรษฐกิจอาเซียนอย่างเต็มรูปแบบในปี 2558
    (AEC 2015)

การก้าวสู่การเป็นประชาคมเศรษฐกิจอาเซียนอย่างเต็มรูปแบบในปี 2558 (AEC 2015)
ถึงแม้จะทำให้ผู้ประกอบการในประเทศไทย ไม่ว่าจะเป็นผู้ประกอบยานยนต์ ผู้ผลิตชิ้นส่วนยานยนต์
หรือแม้กระทั่งผู้ออกแบบและผลิตเครื่องจักร รวมทั้งทางบริษัทเอง
มีศักยภาพในการแข่งขันกับประเทศนอกเขตอาเซียนมากขึ้น
แต่ก็อาจทำให้ผู้ประกอบการดังกล่าวที่ตั้งอยู่ในประเทศไทยนั้นอาจได้รับผลกระทบจากการเปิดเสรีทางการค้าได้เช่นกัน
ในกรณีดังต่อไปนี้

1)  ผู้ประกอบยานยนต์ หรือผู้ผลิตชิ้นส่วนยานยนต์
    ที่เป็นหรือที่คาดว่าจะเป็นลูกค้าของบริษัทอาจทำการย้ายฐานการผลิตไปยังประเทศอื่นในอาเซียนที่มีต้นทุนวัตถุดิบ
    หรือต้นทุนค่าแรงที่ถูกกว่า ซึ่งอาจส่งผลกระทบต่อยอดคำสั่งซื้อเครื่องจักรจากทางบริษัท

2)  ผู้ออกแบบและผลิตเครื่องจักรที่เป็นผู้ประกอบการต่างชาติ
    ที่มีความพร้อมทั้งในเรื่องของเงินทุนและเทคโนโลยีในการผลิต เข้ามาแข่งขันกับทางบริษัท
    อาจทำให้สภาวะการแข่งขันในตลาดจะรุนแรงขึ้น ซึ่งจะส่งผลกระทบกับรายได้ของบริษัท

จากการที่ปัจจุบันประเทศไทยเป็นฐานการผลิตยานยนต์ที่สำคัญของบริษัทผู้ผลิตยานยนต์มากกว่า 20
ราย มีจำนวนบริษัทที่ผลิตชิ้นส่วนยานยนต์ลำดับที่ 1 มากกว่า 700 ราย (ที่มา :
สมาคมผู้ผลิตชิ้นส่วนยานยนต์ไทย) และมีจำนวนผู้ผลิตชิ้นส่วนยานยนต์ลำดับ 2 และลำดับรองลงมาถึง
1,700 ราย
ซึ่งมีการลงทุนใหม่อย่างมากในช่วงปีที่ผ่านมาเพื่อขยายกำลังการผลิตและรองรับโครงการอีโคคาร์
ทำให้โอกาสที่จะผู้ประกอบยานยนต์จะย้ายฐานการผลิตไปยังประเทศอื่นในประชาคมอาเซียนนั้นมีไม่มากนัก
เนื่องจากผู้ผลิตยานยนต์จะต้องใช้ชิ้นส่วนจากผู้ผลิตชิ้นส่วนยานยนต์ลำดับต่างๆ
ในประเทศนั้นในการประกอบยานยนต์

ในส่วนของการเข้ามาของผู้ออกแบบและผลิตเครื่องจักรที่เป็นผู้ประกอบการต่างชาตินั้น
การที่บริษัทมีความสัมพันธ์อันดีกับลูกค้าแต่ละรายมาโดยตลอด
และยังรักษาความสามารถในการแข่งขันโดยมุ่งเน้นในเรื่องรูปแบบและประสิทธิภาพของเครื่องจักร
การส่งมอบที่ทันตามกำหนดเวลา และการบริการหลังการขายที่มีประสิทธิภาพ
ตลอดจนมีความได้เปรียบผู้ประกอบการต่างชาติในเรื่องของความยืดหยุ่นในการเจราจาต่อรองกับลูกค้าในประเทศ
จึงสามารถลดความเสี่ยงจากการเข้ามาของผู้ประกอบการต่างชาติลงได้ในระดับหนึ่ง

นอกจากนั้น ทางบริษัทได้มีการวางแผนระยะกลางในการขยายตลาดเข้าสู่กลุ่มลูกค้าในประเทศอื่นๆ
ในอาเซียนมากขึ้น ไม่ว่าจะเป็นในประเทศเวียดนาม หรือประเทศอินโดนีเซีย
และมีการปรับกลยุทธ์ขององค์กรเพื่อรองรับกับสถานการณ์ที่จะเกิดขึ้นอยู่เสมอ
จึงสามารถลดผลกระทบจากความเสี่ยงในด้านนี้ลงได้

1.  ความเสี่ยงจากการพึ่งพิงผู้บริหารหลักเพียงกลุ่มเดียว

คุณนรากร ราชพลสิทธิ์และผู้จัดการทั่วไปอีก 5
ท่านเป็นกลุ่มผู้บริหารหลักที่มีความสำคัญของบริษัทเนื่องจากเป็นกลุ่มผู้ก่อตั้งบริษัท
โดยมีประสบการณ์และความเชี่ยวชาญเฉพาะทาง ในอุตสาหกรรมยานยนต์มากกว่า 10 ปี
และยังมีความสัมพันธ์ทางธุรกิจที่ดีกับลูกค้าและผู้ประกอบการรายอื่นๆ มาโดยตลอด
ปัจจุบันกลุ่มผู้บริหารดังกล่าวเป็นผู้ที่มีส่วนสำคัญในการกำหนดนโยบายและแผนการดำเนินงานหลักของบริษัท
ดังนั้น หากบริษัทเกิดการสูญเสียกลุ่มผู้บริหารหลักไปไม่ว่าด้วยเหตุใดก็ตาม
อาจทำให้บริษัทประสบปัญหาในการบริหารจัดการซึ่งจะส่งผลกระทบต่อการดำเนินธุรกิจของบริษัทได้

อย่างไรก็ตาม กลุ่มผู้บริหารดังกล่าว
เป็นกลุ่มผู้ถือหุ้นรายใหญ่ของบริษัทซึ่งจะมีสัดส่วนการถือหุ้นร้อยละ 61.18
ภายหลังจากการเสนอขายหุ้นต่อประชาชนทั่วไปในครั้งนี้ ดังนั้น
จึงมีแรงจูงใจอย่างเพียงพอที่จะทำให้กลุ่มผู้บริหารหลักจะช่วยให้บริษัทสามารถเติบโตได้อย่างต่อเนื่อง
ด้วยสาเหตุดังกล่าวทำให้ความเสี่ยงที่กลุ่มผู้บริหารหลักจะลาออกจากการบริหารงานของบริษัทมีน้อย
นอกจากนั้นกลุ่มผู้บริหารดังกล่าวยังได้พยายามที่จะสร้างทีมงานบริหารมืออาชีพที่มีประสิทธิภาพขึ้น
เพื่อจะได้สามารถบริหารจัดการบริษัทได้อย่างยั่งยืนต่อไป

2.  ความเสี่ยงจากการมีทำเลที่ตั้งอยู่ในพื้นที่ที่มีความเสี่ยงสูงที่จะเกิดอุทกภัย

สำนักงานและโรงงานของบริษัทตั้งอยู่ที่อำเภอลำลูกกา จังหวัดปทุมธานี
ซึ่งเป็นพื้นที่ที่ได้รับผลกระทบจากมหาอุทกภัยที่เกิดขึ้นในช่วงปลายปี 2554
ถึงแม้ว่าสำนักงานและโรงงานของบริษัทไม่ได้ถูกน้ำท่วมแต่พื้นที่โดยรอบโรงงานถูกน้ำท่วมทั้งหมดทำให้การคมนาคมถูกตัดขาด
ทางบริษัทจึงต้องไปตั้งสำนักงานและโรงงานชั่วคราวที่แหลมฉบังซึ่งทำให้ขาดความคล่องตัวในการดำเนินธุรกิจ

หากทางรัฐบาลไม่ได้มีมาตรการบริหารจัดการน้ำที่มีประสิทธิภาพและรวดเร็วเพียงพอก็มีแนวโน้มที่จะเกิดอุทกภัยขึ้นอีกในอนาคตได้
อย่างไรก็ตาม ทางบริษัทได้มีการวางแผนเพื่อเตรียมการรองรับสถานการณ์น้ำท่วม
โดยบริษัทมีระบบการจัดเก็บข้อมูลในการออกแบบและผลิตของบริษัทเป็นระบบ Paperless
ซึ่งมีการจัดเก็บฐานข้อมูลส่วนใหญ่ในอินเตอร์เน็ต
ทำให้บริษัทยังคงสามารถดำเนินธุรกิจได้ในสถานการณ์น้ำท่วมในขณะนั้นๆ
โดยที่บริษัทสามารถเลือกทำเลที่ตั้งโรงงานที่จะเช่าใช้ชั่วคราวที่ใดก็ได้ระหว่างประสบเหตุอุทกภัย
ซึ่งสามารถลดผลกระทบของการเกิดอุทกภัยได้ในระดับหนึ่ง

3.  ความเสี่ยงจากการเปลี่ยนแปลงของอัตราแลกเปลี่ยน

ในการผลิตเครื่องจักรบางประเภทนั้นทางบริษัทต้องสั่งซื้อชิ้นส่วนจากต่างประเทศซึ่งการจ่ายชำระเงินให้แก่ผู้จำหน่ายจะเป็นไปตามสกุลเงินของประเทศนั้นๆ
โดยบริษัทมีการจ่ายชำระเป็นเงินเยนญี่ปุ่น (JPY) และเงินเหรียญสหรัฐอเมริกา (USD) ซึ่งในปี
2555 บริษัทมีมูลค่าการจัดซื้อชิ้นส่วนจากต่างประเทศเท่ากับ 10.69 ล้านบาท
หรือคิดเป็นสัดส่วนร้อยละ 6.12 ของมูลค่าการจัดซื้อรวม
ในทางกลับกันทางบริษัทมีการจำหน่ายสินค้าไปยังต่างประเทศ คือ ประเทศอินเดียและเวียดนาม
โดยรับชำระค่าสินค้าเป็นเงินเหรียญสหรัฐอเมริกา (USD) โดยในปี 2555
บริษัทมีมูลค่าการส่งออกเครื่องจักรเท่ากับ 27.37 ล้านบาท หรือคิดเป็นสัดส่วนร้อยละ 8.94
ของยอดขายรวม ดังนั้น
หากอัตราแลกเปลี่ยนมีการเปลี่ยนแปลงอย่างเป็นนัยสำคัญระหว่างวันที่บริษัทตกลงทำสัญญาซื้อขายและวันที่ทำการจ่ายชำระเงินจริงจะส่งผลให้บริษัทได้รับผลกระทบในการด้านต้นทุนการจัดซื้อและรายได้จากการจำหน่าย

ปี 2552 – 2554 และปี 2555 บริษัทมีผลกำไร (ขาดทุน) จากอัตราแลกเปลี่ยนเท่ากับ 0.001
ล้านบาท (0.49) ล้านบาท (0.31) ล้านบาท และ 1.54 ล้านบาท ตามลำดับ ทั้งนี้ ณ วันที่ 31
ธันวาคม 2555 บริษัทมีลูกหนี้การค้าที่เป็นเงินเหรียญสหรัฐอเมริกาจำนวน 233,816 USD
ที่ไม่ได้ทำสัญญาซื้อขายเงินตราต่างประเทศล่วงหน้า (Forward contract)
ซึ่งทางบริษัทเชื่อว่าความผันผวนของอัตราดอกเบี้ยในตลาดในอนาคตจะไม่ส่งผลกระทบอย่างเป็นสาระสำคัญต่อผลการดำเนินงานและกระแสเงินสดของกิจการ
อย่างไรก็ตาม
บริษัทได้ป้องกันความเสี่ยงโดยการซื้อสัญญาซื้อขายเงินตราต่างประเทศล่วงหน้าในการนำเข้าและส่งออกสินค้าบางส่วน
เพื่อให้สามารถลดความเสี่ยงดังกล่าวลงระดับหนึ่ง นอกจากนั้น
ในส่วนของการสั่งซื้อสินค้าโดยการจ่ายชำระเป็นเงินตราต่างประเทศ
ซึ่งในอดีตมีการจ่ายชำระให้แก่คู่ค้ารายหนึ่งเป็นเงินเยน
ปัจจุบันบริษัทดังกล่าวมีการตั้งตัวแทนจำหน่ายในประเทศไทย
ทำให้การซื้อสินค้าจากคู่ค้ารายดังกล่าวมีการจ่ายชำระเป็นเงินบาท
ซึ่งส่งผลให้ความเสี่ยงในเรื่องดังกล่าวลดลง